# Mesto sa otvorí ľuďom

[TV Bratislava, 18:00 24/04/2015]

Mesto sa otvorí ľuďom

Text:

Silvia Šeptáková, moderátorka: "Ak počas nadchádzajúceho víkendu nebudete v Bratislave, prídete o veľa. Odštartoval totiž dvanásty ročník podujatia Bratislava pre všetkých. Jediný víkend v roku, keď sa dostanete aj na také miesta, ktoré sú inak neprístupné."

Silvia Šeptáková, redaktorka: "Bratislava už po dvanásty raz otvorí svoje brány obyvateľom aj návštevníkom mesta. Podujatie Bratislava pre všetkých, ktorým si mesto pripomína pridelenie mestských práv, sa bude konať od 24. do 26. apríla."

Ivo Nesrovnal, primátor Bratislavy: "Je to udalosť, ktorá má svoje zakotvenie aj v histórii a ktorá nás má upovedomiť o tom, že kedysi bol bratislavský richtár volený na svätého Juraja, teda 24. apríla. Bol to keď, kedy sa mešťanostovia, richtári a radní stretávali s verejnosťou a vysvetľovali, čo mesto bude robiť a prijímali ich názory a počúvali názory svojich občanov a obyvateľov Bratislavy."

Silvia Šeptáková: "Počas dní otvorených dverí samosprávy budete mať čo robiť, aby ste stihli vidieť a zažiť aspoň zlomok z toho, čo si pre vás pripravilo mesto so svojimi partnermi. Chýbať nebude tradičné odpečatenie mestských brán a svoju kanceláriu pre verejnosť otvorí aj Ivo Nesrovnal."

Ivo Nesrovnal: "Je to, z mojej strany chcem povedať, že je to program pre rodiny s deťmi, aby sa dostali do mesta, aby spoznali Bratislavu, aby mali možnosť vidieť veci, ktoré v priebehu roka nemajú možnosť vidieť alebo čas, lebo sú zatvorené alebo nie je dobré počasie."

Silvia Šeptáková: "Zadarmo si budete môcť pozrieť viaceré tematické múzea a galérie, ale aj zoologickú záhradu. V sobotu k tomu pribudnú obľúbené vyhliadkové plavby loďou po Dunaji. Loď Prešov bude ľudí voziť od deviatej do šestnástej. Bezplatné vstupenky si však treba objednať a vyzdvihnúť do 22. apríla v pokladni Mestského divadla Pavla Országha Hviezdoslava. Do zákulisia vezme návštevníkov Mestské divadlo Pavla Országha Hviezdoslavova. Bratislavská organizácia cestovného ruchu zase pozýva na sériu tematických prehliadok."

Martin Horváth, Bratislava Tourist Board: "Trinásť bude peších turistických prehliadok pre ľudí z Bratislavy, ktoré budú zdarma. Štyri budú pre zahraničných návštevníkov. Budeme radi, ak sa nám podarí aj tá ambíciu pre zahraničných turistov, ale ešte radi budeme, ak sa nám podarí pre Bratislavčanov, ktorý po prehliadkach hlavného mesta snáď nadobudnú ešte väčšiu hrdosť budú takými prirodzeným ambasádormi hlavného mesta a jeho krás."

Silvia Šeptáková: "V nedeľu bolo živo na Partizánskej lúke a na Kamzíku, kde sa budú konať lesnícke dni. Deti, ale aj ich rodičia sa pomocou hier a súťaží zoznámia s lesom, spoznajú dreviny, živočíchy aj prácu lesníkov. Pripravené bude aj člnkovanie na rybníku, skákanie na nafukovacom hrade či na trampolíne. Svoje umenie prídu ukázať včelári aj sokoliari. Nedeľný program v prírode ukončia zapálením vatry, pri ktorej organizátori vyhlásia aj víťazov jednotlivých súťaží."

-END-